U-I-298/02
Natisni
Opravilna št.:
U-I-298/02
Datum odločitve:
19. 9. 2002
Objavljeno:
OdlUS XI, 179
ECLI:
ECLI:SI:USRS:2002:U.I.298.02
Akt:
Zakon o izvrševanju proračuna Republike Slovenije za leto 2001 (Uradni list RS, št. 32/01) (ZIPRS2001), 1., 2., 20. do 25. čl.

Zakon o izvrševanju proračuna Republike Slovenije za leti 2002 in 2003 (Uradni list RS, št. 103/01) (ZIPR2002-2003), 1., 2., 24. do 29. čl.

Sklep Vlade št. 444-15/2001-2 z dne 31. 5. 2001

Sklep Vlade št. 444-15/2001-4 z dne 13. 12. 2001
Izrek:
Pobuda za začetek postopka za oceno ustavnosti:

- 1. in 2. ter 20. do 25. člena Zakona o izvrševanju proračuna Republike Slovenije za leto 2001 (Uradni list RS, št. 32/01); 

- 1. in 2. ter 24. do 29. člena Zakona o izvrševanju proračuna Republike Slovenije za leti 2002 in 2003 (Uradni list RS, št. 103/01);

- 2. in 3. točke Sklepa Vlade št. 444-15/2001-2 z dne 31. 5. 2001 in

- Sklepa Vlade št. 444-15/2001-4 z dne 13. 12. 2001, se zavrže.
Evidenčni stavek:
Ker izpodbijani predpisi neposredno ne posegajo v pravice, pravne interese ali pravni položaj politične stranke, ta kot pobudnica ne izkazuje pravnega interesa za vložitev pobude v smislu 24. člena Zakona o Ustavnem sodišču.
Neposrednega pravnega interesa pa s splošnimi navedbami, o državljanskem interesu, da se spoštuje ustavnost in zakonitost na vseh ravneh, ne izkazujejo niti pobudniki kot državljani.
Geslo:
Ustavno sodišče, politična stranka kot vlagatelj pobude.
Državljani kot vlagatelji pobude.
Izkazani pravni interes kot procesni pogoj za vložitev pobude.
Pravna podlaga:
Zakon o Ustavnem sodišču (ZUstS), 2. odst. 24., 25. čl.
Opomba:
V obrazložitvi svoje odločitve se Ustavno sodišče sklicuje na svoje zadeve št. U-I-166/97 z dne 3. 7. 1997 - OdlUS VI/2, 102, št. U-I-363/98 z dne 1. 7. 1999, Uradni list RS, 59/99 z dne 23. 7. 1999 - OdlUS VIII, 168, št. U-I-194/97 z dne 16. 9. 1997 - OdlUS VI, 116.
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Nova stranka in drugi
Datum vloge:
5. 8. 2002
Vrsta odločitve:
sklep
Vrsta rešitve:
zavrženje
Dokument:
US21654
Dokument v PDF obliki:
U-I-298-02.pdf
120 KB
Prenesite datoteko
U-I-298/02
19. 9. 2002
SKLEP
Ustavno sodišče je v postopku za preizkus pobude Nove stranke, ki jo zastopata sopredsednik Gorazd Drevenšek in glavni tajnik Blaž Babič, ter Gorazda Drevenška in Sonje Tomašič obeh iz Maribora, in Blaža Babiča iz Ljubljane, na seji dne 19. septembra 2002
sklenilo:
Pobuda za začetek postopka za oceno ustavnosti:
- 1. in 2. ter 20. do 25. člena Zakona o izvrševanju proračuna Republike Slovenije za leto 2001 (Uradni list RS, št. 32/01);
- 1. in 2. ter 24. do 29. člena Zakona o izvrševanju proračuna Republike Slovenije za leti 2002 in 2003 (Uradni list RS, št. 103/01);
- 2. in 3. točke Sklepa Vlade št. 444-15/2001-2 z dne 31. 5. 2001 in
- Sklepa Vlade št. 444-15/2001-4 z dne 13. 12. 2001, se zavrže.
Obrazložitev
A.
1. Pobudniki izpodbijajo predpise, ki določajo postopek prodaje Nove Ljubljanske banke in Nove Kreditne banke Maribor.
Izpodbijani predpisi naj bi bili vsebinsko nasprotni Sklepu Državnega zbora št. 001-02/91-13/18, EPA 756, sprejetim ob obravnavi Predloga Ustavnega zakona o dopolnitvah Ustavnega zakona za izvedbo Temeljne ustavne listine o samostojnosti in neodvisnosti Republike Slovenije na 13. izredni seji Državnega zbora dne 27. 7. 1994 (v nadaljevanju Sklep Državnega zbora).
Navedeni sklep Državnega zbora naj bi določal, da se bo pri pripravi privatizacijskega zakona bank upoštevala udeležba državljanov v lastninjenju saniranih bank. Ker izpodbijani predpisi ne upoštevajo udeležbe državljanov pri lastninjenju bank, so v neskladju z Ustavo. Pobudniki predlagajo, naj Ustavno sodišče začasno zadrži prodajo Nove Ljubljanske banke.
B.
2. Po določbi 24. člena Zakona o Ustavnem sodišču (Uradni list RS, št. 15/94 - v nadaljevanju ZUstS) lahko vsakdo da pisno pobudo za začetek postopka za oceno ustavnosti zakona, če izkaže svoj pravni interes. Ustavno sodišče že večkrat ni priznalo pravnega interesa političnim strankam, društvom, zbornicam in drugim tovrstnim združenjem, kadar so vlagali pobude v imenu oziroma zaradi varstva interesov svojih članov (glej npr. sklep št. U-I-166/97 z dne 3. 7. 1997 - OdlUS VI/2, 102). Pravni interes je namreč podan le tedaj, ko je očitno, da gre za pobudnikov lasten, neposreden interes. V obravnavanem primeru napadene določbe v ničemer neposredno ne posegajo v pravice, pravne interese oziroma pravni položaj stranke.
3. Pravnega interesa pa ne izkazujejo pobudniki niti kot posamezniki oziroma kot državljani. Pobudniki zmotno menijo, da so na podlagi Sklepa Državnega zbora pridobili pravico do sodelovanja pri lastninjenju bank ter da jim je bilo z izpodbijano ureditvijo poseženo v njihove pridobljene pravice.
Sklepa Državnega zbora ni mogoče razlagati kot predpis, na podlagi katerega bi državljani lahko pridobili pravico do udeležbe pri lastninjenju bank. Navedeni sklep namreč Državnega zbora pravno ne zavezuje, temveč izraža zgolj njegovo politično voljo glede lastninjenja bank. Izpodbijane ureditve, kot to zmotno menijo pobudniki, pa tudi ni moč enačiti z odločitvijo Ustavnega sodišča v odločbi št. U-I-363/98 z dne 1. 7. 1999 (Uradni list RS, 59/99 z dne 23. 7. 1999 in OdlUS VIII, 168). V navedeni zadevi je Ustavno sodišče priznalo neposredni pravni interes pobudniku, ki je na podlagi konkretne pogodbe o financiranju in gradnji telefonskega omrežja vložil sredstva v obliki dela in denarja v izgradnjo telefonske mreže, zakonodajalec pa je z Zakonom o telekomunikacijah (Uradni list RS, št. 36/97 - ZTel) določil, da bo s posebnim zakonom uredil vlaganja lokalnih skupnosti in posameznih vlagateljev. Ker tega ni storil, je Ustavno sodišče ugotovilo neskladnost izpodbijane ureditve in določilo rok za odpravo neskladnosti. Ker torej pobudniki v tej zadevi ne izkazujejo pravnega interesa kot posamezniki oziroma kot državljani, je Ustavno sodišče njihovo pobudo zavrglo (glej tudi sklep št. U-I-194/97 z dne 16. 9. 1997 - OdlUS VI, 116). Ker je Ustavno sodišče pobudo zavrglo, ni odločalo o predlogu za začasno zadržanje.
C.
4. Ustavno sodišče je sprejelo ta sklep na podlagi 25. člena ZUstS in prve alineje 52. člena Poslovnika Ustavnega sodišča Republike Slovenije (Uradni list RS, št. 49/98 in 30/02) v sestavi: predsednica dr. Dragica Wedam Lukić ter sodnice in sodniki dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk in Jože Tratnik. Sklep je sprejelo soglasno.
Predsednica
dr. Dragica Wedam Lukić